# விக்கிப்பீடியா:தமிழ் விக்கிப்பீடியா தரக் கண்காணிப்பு

## தரக்கட்டுப்பாடு

வணக்கம். தமிழ் விக்கிப்பீடியாவின் தரக்கட்டுப்பாட்டுக் கொள்கையைப் பற்றி அறிய விரும்புகிறேன். இதுவரையிலும் உருவாக்கப்படாமல் இருந்தால், தற்போது அதனை உருவாக்க வேண்டுகிறேன். எனக்குத் தெரிந்தவரையில் தற்போது ஆதாரமற்ற கட்டுரைகளை தரமற்றவைகளாகக் கருதுகிறேன். குறுங்கட்டுரைகளுக்கென மூன்று வரியாக உள்ள அளவை ஐந்து முதல் பத்து வரியாக மாற்றவும் வேண்டுகோள் விடுக்கிறேன். கட்டுரையின் அளவு மட்டுமின்றி, தேவையான அடிப்படைத் தகவல்களையும் உள்ளடக்கமாகக் கொண்டிருக்க வேண்டும். நன்றி. --தினேஷ்குமார் பொன்னுசாமி (பேச்சு) 07:01, 14 திசம்பர் 2015 (UTC)  
:தரமற்றவை என்றால் என்ன? அவை நீக்கப்பட வேண்டுமா? அல்லது அவை தரமற்ற கட்டுரைகள் எனக் கட்டுரையிலேயே தெரியப்படுத்த வேண்டுமா?--Kanags <sup>\உரையாடுக</sup> 07:21, 14 திசம்பர் 2015 (UTC)  
::தரமற்ற கட்டுரைகளை மேம்படுத்த வேண்டும். அதற்கு அக்கட்டுரைகளின் பட்டியல் தேவை. கூட்டுமுயற்சியாக ஏற்கனவே உள்ள தரமற்ற கட்டுரைகளை மேம்படுத்த வேண்டும். புதியதாக உருவாக்கப்படும் கட்டுரைகளுக்கு சில கூடுதல் தேவைகளை உருவாக்க வேண்டும். எடுத்துக்காட்டாக, புதிய குறுங்கட்டுரைகளை உருவாக்கும் போது ஓரிரன்று சான்று இருத்தல் நலம். குறுங்கட்டுரைகளை விட சற்று பெரிய கட்டுரைகளுக்கு ஒரு படிமம், இரண்டு மூன்று சான்றுகள் என்று நமக்கு நாமே சில தரக்கட்டுப்பாடுகளை உருவாக்க வேண்டும். கடந்த ஓரிரு மாதத்தில் தமிழ் விக்கிப்பீடியாவின் வளர்ச்சி நன்கு உள்ளது. இத்தருணத்தைப் பயன்படுத்தி கட்டுரைகளின் தரத்தையும் உயர்த்த வேண்டுகிறேன். நன்றி. --தினேஷ்குமார் பொன்னுசாமி (பேச்சு) 08:56, 14 திசம்பர் 2015 (UTC)  
::: விக்கியில் கட்டுரைகளை மேம்படுத்தும் நோக்கில் தரம் பிரிக்கலாம். ஆனால் இப்படித்தான் கட்டுரை கட்டாயம் அமைய வேண்டும் என்று உயர் தர நியமத்தை உருவாக்குவது நன்று அன்று. அப்படி என்றால் கல்வியாளர்கள் மட்டும்தான் பங்களிக்க முடியும் போன்ற ஒரு நிலை வரும். அது விக்கியின் பரந்துபட்டவர்களிடம் இருந்து சிறிக சிறுகப் பங்களிப்புக்களை உள்வாங்கி உருவாக்கும் முறையில் இருந்து மாறிவிடும். அதாவது நாங்கள் பங்களிப்புக்கு உயர் தடைகளை உருவாக்குவதை தவிர்த்தல் வேண்டும். தரத்தை மேம்படுத்துவது தொடர்பாக விழிப்புணர்வுப் பரப்புரைகள், கருவிகளை உருவாக்குதல் போன்ற செயற்பாடுகள் ஊடாக முன்னெடுக்க வேண்டும். புதிதாக உருவாக்கப்படும் கட்டுரைகள் பயிற்சியின் ஊடாக வருபவர்களால் உருவாக்கப்படுவதால், பயற்சி மேம்படுத்த வேண்டும் என்று கருதுகிறேன். பயற்சியுடன் அந்தப் பயன்ர்களை பின்தொடர்ந்து கூடிய ஆதரவினை வழங்குவதற்கான கட்டமைப்புத் தேவை. --Natkeeran (பேச்சு) 14:47, 14 திசம்பர் 2015 (UTC)  
:::: இப்படித்தான் என்ற குறைந்தபட்ச தர நியமத்திற்கான கொள்கையை உருவாக்க வேண்டும். கல்வியாளர்கள் மட்டும்தான் பங்களிக்க முடியும் என்ற நிலை இராது, ஏனெனில் இது ஒரு கூட்டுமுயற்சியே. கட்டுரை உருவாக்குபவர்களுக்கு ஒரு வழிகாட்டியாக, தரநியமம் குறித்த தகவல்களையே வழங்குகிறது. யார்வேண்டுமானாலும் தரத்தை உயர்த்தலாம். புதியதாக வரும் விக்கிப்பீடியர்களுக்கு நான் காட்டும் கட்டுரைகள் சில, பட்டாம்பூச்சி, இந்தோனேசியா உள்ளிட்டவை. விழிப்புணர்வுப் பரப்புரைகள் மட்டுமின்றி, கட்டுரை தர மேம்பாட்டு வாரம்/ மாதம் என ஒதுக்கி அனைத்து விக்கிப்பீடியர்களின் நேரத்தையும் உழைப்பையும் பயன்படுத்தி தமிழ் விக்கிப்பீடியாவின் தரத்தை மேம்படுத்த வேண்டும். பயிற்சி பட்டறைகளில் கட்டுரைகளின் தரம் குறித்த பயிற்சியையும் வழங்க வேண்டும். --தினேஷ்குமார் பொன்னுசாமி (பேச்சு) 08:07, 16 திசம்பர் 2015 (UTC)  
அண்மையில் பெங்களூரில் நடந்த விக்கிமீடியர் சந்திப்பில் விக்கிப்பீடியா திட்டங்களின் நிலை (தரம் அன்று) குறித்து முறையாக அறிய வேண்டும் என்று பேசினோம். ஒருவேளை, இந்தப் பின்னணியில் தினேசு இங்கு இந்த உரையாடலைத் தொடங்கி இருக்கலாம். தமிழ் விக்கிப்பீடியா தொடக்கம் முதலே இவ்வாறான உரையாடல்களை நிகழ்த்தியிருக்கிறோம் என்பது இங்குள்ள தொகுப்புகளைக் கொண்டு அறியலாம்.  
என்னுடைய பரிந்துரை:  
தரமானது, தரமற்றது இன்ற இரட்டை நிலைப்பாட்டில் இருந்து பல்வேறு தரங்களில் கட்டுரைகள் உள்ளன, இருக்கலாம் என்பதை இனங்கண்டு ஏற்க வேண்டும். இதற்கு :en:Wikipedia:Version 1.0 Editorial Team/Assessment போன்ற முறையை நாம் உருவாக்க வேண்டும். இப்போது நம்மிடையே சிறப்புக் கட்டுரைத் தரம், முதற் பக்கக் கட்டுரைத் தரம் ஆகியவை வரையறுக்கப்பட்டுள்ளன. குறுங்கட்டுரை வரையறை அனைவரும் அறிந்ததே. புதிதாக, அடிப்படைக் கட்டுரை, நல்ல கட்டுரை ஆகிய இரண்டு புதிய தரங்களை வரையறுக்கலாம். இவ்வாறு வரையறுத்த பின், பயனர்கள் தங்களுக்கு ஈடுபாடுள்ள கட்டுரைகளைத் தரமுயர்த்த பதக்கங்கள் தந்து ஊக்குவிக்கலாம். ஒவ்வொரு மாதமும் பல்வேறு பயனர்கள் ஈடுபாடு கொள்ளக்கூடிய, எளிதில் பங்களிக்கக்கூடிய முக்கியத்துவம் வாய்ந்த துறைகளை இனங்கண்டு, அத்துறை சார் கட்டுரைகளில் முக்கியமானவற்றைக் குறைந்தது அடிப்படைக் கட்டுரை தரம் அளவுக்காவது முன்னேற்ற முயல வேண்டும். முக்கியமான கட்டுரைகளை இனங்கான இக்கருவி உதவும். தினேசு பரிந்துரைக்கும் பல்வேறு தரக்கூறுகள் ஓர் அடிப்படைக் கட்டுரைக்கான வரையறைக்குப் பொருந்தும். --இரவி (பேச்சு) 05:57, 17 திசம்பர் 2015 (UTC)